钦定古今图书集成/明伦汇编/官常典/第526卷 > 张弘纲
## 钦定古今图书集成/明伦汇编/官常典/第526卷 > 张弘纲

按《元史张禧传》：“禧子弘纲，字宪臣，年十八，父禧为主
将所诬，系狱，将杀之，弘纲直入狱中，狱卒并系之。弘
纲佯狂谑笑，守者易之，既寝，遂与其父逸去。后从其
父攻城徇地，屡有功。自昭信校尉、管军总把，佩银符
换金符，为千户，升总管广威将军、招讨副使，加定远
大将军、招讨使，袭镇江阴。盗起安吉，弘纲率兵往捕”，
未逾旬擒之。从参政高兴破建德溪寨诸贼。后赐三
珠虎符，授昭勇大将军、河南诸翼征行万户。从右丞
刘深征八百媳妇国。师次八番，与叛蛮宋隆济等力
战而殁。赠宣忠秉义功臣、资善大夫、湖广等处行中
书省左丞、上护军，追封齐郡公，谥“武宣。”子汉当袭。